Anne Marit Jacobsen

Anne Marit Jacobsen (født 1946) er en norsk skuespiller, kjent fra teater, revyscene, fjernsyn og film. Hun spilte rollen som Hedvig i Fjernsynsteatrets oppsetning av Ibsens Vildanden i 1970. 
Jacobsen er utdannet ved Statens Teaterskole og debuterte på Nationaltheatret i 1969 som Rikke i Narren og hans hertug, skrevet av Stein Mehren. 
Hun er datter av Thorbjørn Sigurd Jacobsen (1912–67) og sanger og skuespiller Randi Heide Steen. Videre er hun niese av Kari Diesen og kusine av skuespiller Harald Heide-Steen jr. Hun har en sønn med skuespillerkollega Nils Sletta. (Se også Heide (slekt), for mer om morsslekta).


== Teater ==
 Hun fikk fast ansettelse ved Nationaltheatret fra 1970 og bemerket seg raskt med varsomme tolkninger av unge piker i kjente stykker som Kong Lear, Kirsebærhaven og Spöksonaten. 
I 1973 gjestet hun Den Nationale Scene med det som blir beskrevet som fremragende innsats i rollen som Inger i stykket Ordet av Kaj Munk. På Nationaltheatret markerte hun seg videre i dramatiske roller som Sonja i Tsjekhovs Onkel Vanja og hovedrollen i Kjetil Bang-Hansens oppsetning av Åge Rønnings Kolbes reise i 1986. Hun trives også i farser og komedier slik som Bloody Mary, Holbergs Den Vægelsindede og Oscar Wildes Hvem er Ernest? 
På Torshovteatret har hun spilt ulike roller som Fru Linde i Et dukkehjem, tittelrollen i Shakespeares Johan uten land og Rosa i Dario Fos Pomp og prakt. Særlig hadde hun suksess med Willy Russels En kvinnes monolog og Lilli Valentin fra 1989. Sistnevnte ble spilt over 300 ganger for mer enn 100 000 publikummere over en tidsperiode på 15 år. [1].
I 2006 spilte hun igjen en Ibsenrolle, da hun var Fru Alving i Gengangere. Høsten 2007 spilte hun Nille i Holbergs Erasmus Montanus.


== Revy ==
Jacobsen er en høyt anerkjent revyskuespiller og har deltatt i en mengde revyer siden 1980-tallet. I revyene får hun ofte brukt sitt imitasjonstalent. Særlig kjent er hennes presise parodier av Gro Harlem Brundtland.


== Fjernsyn ==
Anne Marit Jacobsen ble kjent for et større publikum da hun spilte en følsom og sårbar Hedvig i Ibsens Vildanden som ble sendt i Fjernsynsteatret i 1970. NRKs prisbelønte Montreux-bidrag Hilde på TV? i 1986 var bygd rundt hennes mangfoldige talent som sanger og entertainer. Fra 1990-tallet husker mange henne i rollen som Anna Nedrebø i den populære serien Vestavind fra 1995. I 2006 deltok hun i to populære serier; Sejer - Svarte sekunder og ’’Etaten’’. 


=== Roller innen fjernsyn ===
2020: Stjernestøv .... Ingeborg
2015: Frikjent .... Mai-Britt Nilsen
2011: Vaffelhjarte .... Tante Farmor
2008: Honningfellen  .... Vera Matsson
2008: Hvaler  .... Hilde Henningsen
2007: Kutoppen (animasjon)  .... Chickolina
2006: Etaten  .... Liv
2006: Sejer - Svarte sekunder  .... Emils mor (mini-serie)
2004: Skolen  .... Frida
2001: Himmelen kan vente (Fleksnes)  .... Nabo
1994: Vestavind  .... Anna Nedrebø
1994: Brødrene Dal og legenden om Atlant-Is  .... Mor
1993: Fortuna (mini-serie)  .... Madam Blomgren
1986: Peer Gynt  .... 1. seterjente (Fjernsynsteatret)
1986: Fra en hunds dagbok (sendt på NRK 1990) .... Greti, Magda, Dina (stemme)
1983: Teskjekjerringa (stemme)
1980: Slim sala bim .... Hildur
1980: Den som henger i en tråd (TV-serie)  .... Rakel Iversen (Fjernsynsteatret)
1974: Når hver tar sin (Fleksnes)  .... En date
1970: Vildanden  .... Hedvig (Fjernsynsteatret)


== Filmografi ==
2021: Tre nøtter til Askepott
2020: Gledelig Jul
2018: Norske Byggeklosser
2011: Kong Curling … Jill
2007: Andre omgang … Karen
2007: Hangman (kortfilm) … Lærer
2006: Trøbbel (kortfilm) … Moren
2005: Thomas Hylland Eriksen og historien om origamijenta … Spådamen
2000: De 7 dødssyndene
2000: Fråtseri (kortfilm)
1999: Evas øye … Sosialarbeider
1999: Olsenbandens siste stikk .... Sykepleieren Agnes
1998: Ole Aleksander Filibom-bom-bom  .... Tante Petra
1998: Weekend  .... Grace
1995: Hører du ikke hva jeg sier!  .... Oscars hustru
1992: De perfekte mord  .... Klara
1991: Kvitebjørn Kong Valemon  ....Stemmen til ?
1991: Morgenkåpedyret (lydbok,NRK)
1990: Smykketyven  .... Fru Sørensen, taxisjåfør
1990: Herman  .... Sykepleier
1989: Viva Villaveien! .... Parkeringsvakten
1986: Nattseilere .... Alvhilde
1986: Hard asfalt .... Dagmamma
1985: Brennende blomster .... Mor
1980: Nedtur .... Jente i studio #2
1976: Reisen til Julestjernen .... Petrine
1972: Marikens bryllup .... Mariken
1971: Voldtekt
1970: Balladen om mestertyven Ole Høiland .... Gunvor, Oles søster
1965: 4x4 .... Pike med hvit ball


== Priser og utmerkelser ==
1997: Per Aabels ærespris
2003: Komiprisen 2003 i klassen beste kvinnelige artist, revy og komedie for sin rolle som lady Bracknell i Hvem er Ernest?
2003: Aase Byes legat
2004: Oslo bys kunstnerpris
2005: Grenseløs kommunikasjon (utdeles av Telenor)
2006: Gammleng-prisen i klassen scenisk virksomhet, teater
2006: Gullruten 2006 i klassen beste kvinnelige skuespiller for Sejer - svarte sekunder
2016: Amandakomiteens ærespris for sin mangeårige karriere på scene, film og TV.
2017: Kommandør av St. Olavs Orden for «sin fremragende innsats som skuespiller».


== Referanser ==


== Eksterne lenker ==
(en) Anne Marit Jacobsen på Internet Movie Database 
(no) Anne Marit Jacobsen hos Nationaltheatret 
(no) Anne Marit Jacobsen hos Sceneweb 
(sv) Anne Marit Jacobsen i Svensk Filmdatabas 
(da) Anne Marit Jacobsen på Filmdatabasen 
(da) Anne Marit Jacobsen på danskefilm.dk 
(fr) Anne Marit Jacobsen på Allociné 
(en) Anne Marit Jacobsen hos The Movie Database 
Person medvirket i oppsetninger ved Nationaltheatret